ПРОЕКТ!

**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

**ДОКЛАД**

**от**

**Юлиян Попов** –*министър на околната среда и водите*

**Георги Гвоздейков** *– министър на транспорта и съобщенията*

**Относно:** *Проект на Решение на Министерския съвет за предложение до Народното събрание за ратифициране на Международната конвенция от Хонконг за безопасно и екологосъобразно рециклиране на кораби, 2009 г.*

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл. 31, ал. 2 от Устройствения правилник на Министерския съвет и на неговата администрация, както и на основание чл. 15, ал. 1 от Закона за международните договори на Република България, внасяме за разглеждане в Министерския съвет проект на Решение на Министерския съвет за предложение до Народното събрание за ратифициране на Международната конвенция от Хонконг за безопасно и екологосъобразно рециклиране на кораби, 2009 г.

Международната конвенция от Хонконг за безопасно и екологосъобразно рециклиране на кораби, 2009 г. (Конвенцията) е приета на 15 май 2009 г. под егидата на Международната морска организация в резултат на разискванията на Международната конференция за безопасно и екологосъобразно рециклиране на кораби. Конвенцията беше открита за подписване в периода от 1 септември 2009 г. до 31 август 2010 г., а към настоящия момент е открита за присъединяване.

Съгласно предвиденото в чл. 17 от Конвенцията, тя ще влезе в сила 24 (двадесет и четири) месеца след кумулативното изпълнение на 3 (три) условия, а именно: **1)** не по-малко от 15 държави са я подписали без резерви по отношение на ратификация, приемане или утвърждаване, или са депозирали необходимия документ за ратификация, приемане, утвърждаване или присъединяване; **2)** комбинираните търговски флоти на тези държави представляват не по-малко от 40% от брутния тонаж на световното търговско корабоплаване и **3)** общият максимален годишен обем на рециклиране на кораби на тези държави през предходните 10 години представлява не по-малко от 3% от брутния тонаж на комбинираното търговско корабоплаване на същите държави. На 26 юни 2023 г. и трите условия са изпълнени – страни по Конвенцията са 22 държави, в това число 11 държави – членки на ЕС, комбинираните търговски флоти на тези държави представляват 45,81% от брутния тонаж на световното търговско корабоплаване и общият максимален годишен обем на рециклиране на кораби на тези държави през предходните 10 години представлява 3,31% от брутния тонаж на комбинираното търговско корабоплаване на същите държави, поради което международният договор ще влезе в сила на 26 юни 2025 г.

Конвенцията установява на глобално равнище задължителни изисквания за гарантиране на безопасното и екологосъобразно рециклиране на кораби по ефикасен и ефективен начин. За повишаване на нивото на стандартите при рециклирането на кораби, Конвенцията се основава по-специално на инспектирането и сертифицирането на кораби, издаването на разрешения за експлоатация на съоръженията за рециклиране на кораби и на специфични изисквания (регламентирани в Приложението към Конвенцията, представляващо съгласно чл. 1, ал. 5 неразделна част от нея), като например задължението корабособствениците да съставят опис на опасните материали на борда на своите кораби, притежателите на съоръжения за рециклиране на кораби да изготвят съответен план за рециклиране, а държавите, под чието знаме плават корабите, да извършват окончателна инспекция с оглед издаването на свидетелство за годност за рециклиране. Важен елемент е ограничението за използване на опасни материали в корабостроенето.

В приложното поле на Международната конвенция от Хонконг за безопасно и екологосъобразно рециклиране на кораби, 2009 г., попадат морските кораби с бруто тонаж не по-малък от 500 БТ, плаващи под знамето на държава – страна по Конвенцията, както и съоръженията за рециклиране на кораби (определена зона, представляваща обект, работна площадка или съоръжение, използвани за рециклирането на кораби), които се намират под юрисдикцията на държава – страна по Конвенцията. Целта ѝ е да бъдат създадени гаранции, че корабите, които са в процес на разглобяване за скрап след края на експлоатационния им срок, не създават ненужен риск за човешкото здраве и безопасност, както и за околната среда.

На европейско ниво през 2007 г. ЕК прие Зелена книга за подобряване на разглобяването на кораби за скрап, а през 2008 г. – съобщение, в което се предлага стратегия на ЕС за разглобяването на кораби за скрап (Съобщение COM (2008) 767 окончателен от 19 ноември 2008 г.). В тази стратегия са предложени мерки за подобряване на условията за разглобяване на кораби за скрап във възможно най-кратък срок, включително и през преходния период до влизане в сила на Конвенцията: подготовка за установяване на мерки относно ключови елементи на Конвенцията, насърчаване на доброволни действия от страна на бранша, предоставяне на техническа помощ и подпомагане на развиващите се страни и по-добро прилагане на действащото законодателство.

В своите заключения по стратегията на ЕС за рециклиране на кораби Съветът подкрепя Конвенцията, като подчертава, че тя представлява значително постижение за международната общност, че предоставя всеобхватна система за контрол и правоприлагане през целия период на експлоатация на кораба („от люлката до гроба“), и настоятелно насърчава държавите – членки на ЕС, да ратифицират Конвенцията като приоритетен въпрос, за да се ускори в максимална степен нейното влизане в сила и да се постигне реална и ефективна промяна в тази област .

Впоследствие е приет Регламент (ЕС) № 1257/2013 на Европейския парламент и на Съвета от 20 ноември 2013 година относно рециклирането на кораби и за изменение на Регламент (ЕО) № 1013/2006 и Директива 2009/16/ЕО (ОВ, L 330, 10 декември 2013 г.), изменен с Решение (ЕС) 2018/853 на Европейския парламент и на Съвета от 30 май 2018 година (ОВ, L 150, 14 юни 2018 г.; попр., ОВ, L 039, 12 февруари 2020 г.), който има за цел да способства за своевременното ратифициране на Конвенцията чрез прилагане на пропорционални механизми за контрол по отношение на кораби и съоръжения за рециклиране на кораби въз основа на Конвенцията.

На 14 април 2014 г. беше прието и Решение на Съвета относно ратификацията или присъединяването на държавите членки в интерес на Европейския съюз към Международната конвенция от Хонконг от 2009 г. за безопасно и екологосъобразно рециклиране на кораби (2014/241/ЕС) (ОВ, L 128, 30 април 2014 г.), с което се разрешава на държавите членки да ратифицират или да се присъединят към Международната конвенция от Хонконг за безопасно и екологосъобразно рециклиране на кораби, 2009 г., що се отнася до частите, попадащи в обхвата на изключителната компетентност на Съюза.

На национално ниво задълженията и отговорностите, свързани с екологосъобразното рециклиране на кораби са регламентирани в Закона за управление на отпадъците, а правомощията, свързани с контрола за изпълнение на изискванията по отношение на морските кораби и издаването на свидетелства за инвентарния опис на опасните материали и за годност за рециклиране на корабите – в Кодекса на търговското корабоплаване и в три подзаконови акта по неговото прилагане (Наредба № 5 от 2004 г. за корабните документи, Наредба № 11 от 2004 г. за прегледите на корабите и корабопритежателите и Наредба № 12 от 2010 г. за проверките по реда на държавния пристанищен контрол).

Съгласно чл. 16, ал. 6 от Конвенцията, в момента, в който дадена държава изрази съгласието си да бъде обвързана от Конвенцията, трябва да декларира дали изисква изрично или мълчаливо одобрение на плана за рециклиране на кораби, преди корабът да може да бъде рециклиран в оторизирано съоръжение за рециклиране на кораби. Съдържанието на декларацията, включена в предлагания проект на решение е съобразено със съществуващото в националното законодателство (чл. 53а, ал. 5 от Закона за управление на отпадъците) изискване за изрично одобряване на плана за рециклиране на кораби.

Ратифицирането на Международната конвенция от Хонконг за безопасно и екологосъобразно рециклиране на кораби, 2009 г., ще допринесе за повишаване на безопасността и осигуряване на по-добра защита на човешкото здраве и на морската среда по време на жизнения цикъл на морските кораби (при тяхната експлоатация, поддръжка и рециклиране), по-специално като се гарантира, че опасните отпадъци от рециклирането им подлежат на екологосъобразно управление.

Предложеният проект на акт не предвижда въвеждане в националното законодателство на изисквания на актове на вторичното право на Европейския съюз, поради което не е изготвена справка за съответствие с европейското право.

Предложеният проект на нормативен акт не оказва въздействие върху държавния бюджет, във връзка с което е изготвена и към този доклад се прилага одобрена финансова обосновка съгласно образеца – Приложение № 2.2 към чл. 35, ал. 1, т. 4, буква „б“ от Устройствения правилник на Министерския съвет и на неговата администрация.

Съгласно § 1а, т. 3 от Допълнителните разпоредби на Закона за нормативните актове изискванията относно изготвяне на предварителна оценка на въздействието на проекта на нормативен акт, провеждане на публични консултации и изготвяне на справка за съответствието с Конвенцията за защита на правата на човека и основните свободи и с практиката на Европейския съд по правата на човека не се прилагат за законопроекти за ратифициране на международни договори, поради което към настоящия доклад не се прилагат предварителна оценка на въздействието на проекта на Закон за ратифициране на Международната конвенция от Хонконг за безопасно и екологосъобразно рециклиране на кораби, 2009 г., справка за отразяване на становищата от обществено обсъждане и справка за съответствието с Конвенцията за защита на правата на човека и основните свободи и с практиката на Европейския съд по правата на човека.

Предлаганият проект на Решение на Министерския съвет, както и проектите на Закон за ратифициране на Международната конвенция от Хонконг за безопасно и екологосъобразно рециклиране на кораби, 2009 г., и на мотиви към него са съгласувани с министрите и с администрацията на МС по реда на чл. 32, ал. 1 от Устройствения правилник на Министерския съвет и на неговата администрация, като техните становища са отразени, съгласно приложената справка.

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Предвид гореизложеното и на основание чл. 8, ал. 4, т. 1 от Устройствения правилник на Министерския съвет и на неговата администрация, предлагаме Министерският съвет да разгледа и приеме приложения проект на Решение на Министерския съвет за предложение до Народното събрание за ратифициране на Международната конвенция от Хонконг за безопасно и екологосъобразно рециклиране на кораби, 2009 г.

**С уважение,**

**Юлиян Попов Георги Гвоздейков**

*Министър на околната среда и водите Министър на транспорта и съобщенията*